বোলিং ব্যর্থতা! নিউজিল্যান্ডের বিরুদ্ধে জলে গেল রাহুলের শতরান

ওয়েব ডেস্ক : নিউজিল্যান্ডের (Newzeland) বিরুদ্ধে রাজকোটে সিরিজের দ্বিতীয় ম্যাচ হারল ভারত (India)। ৪৭.৩ ওভারেই ভারতের দেওয়া টার্গেটে অনায়াসে পৌঁছে গেল কিউয়িরা। ফলে তিন ম্যাচের ওয়ানডে সিরিজে একটি করে ম্যাচ জিতল ভারত ও নিউজিল্যান্ড। এখন শেষ ম্যাচের দিকে তাকিয়ে রয়েছেন ক্রিকেট ভক্তরা। অন্যদিকে এদিন বিফলে গেল কে এল রাহুলের শতরান। অন্যদিকে উইল ইয়ং ও ড্যারিল মিচেলের দুর্দান্ত পারফরম্যান্সের জেরে সহজেই ৭ উইকেটে এই ম্যাচ জিতে নিল ‘ব্ল্যাক ক্যাপস’রা।

এদিন টসে জিতে ভারতকে ব্যাট করতে পাঠিয়েছিলেন নিউজিল্যান্ডের অধিনায়ক মাইকেল ব্রেসওয়েল। শুরুতেই ভালো বোলিং শুরু করেন কিউয়ি বোলাররা। এমনকি প্রথম ওভারে কোনও রানই দেননি তাঁরা। তবে দু’ওভারের পর পরিস্থিতি বদলায়। পাল্টা অ্যাটাক শুরু করেছিলেন ভারত অধিনায়ক শুভ গিল ও প্রাক্তন অধিনায়ক রোহিত শর্মা (Rohit Sharma)। তবে আগের ম্যাচের মতো এই ম্যাচেও বড় রান করতে ব্যর্থ হলেন রোহিত শর্মা। স্কোর বোর্ডে যখন টিম ইন্ডিয়ার রান ৭০। সেই সময় ক্রিস্টিয়ান ক্লার্কের বলে মাত্র ২৪ রানে প্যাবিলিয়নের রাস্তা ধরেন রোহিত। এর কিছুক্ষণ পর ৫৬ রানের মাথায় আউট হন গিলও।

আরও খবর : রাজকোটে লড়াকু সেঞ্চুরি রাহুলের! কিউয়িদের কত টার্গেট দিল ভারত?

অনেকেই ভেবেছিলেন বরোদার ম্যাচের মতো এ ম্যাচের হাল ধরবেন বিরাট কোহলি (Virat Kohli)। কিন্তু গত ম্যাচে ৯৩ রান করলেও, আজকের ম্যাচে তেমন রান করতে পারলেন না তিনি। ২৩ রান করে আউট হন কোহলি। রান পাননি শ্রেয়স আইয়ারও। তিন করেন মাত্র ৮ রান। তবে একা লড়াই চালিয়ে যাচ্ছিলেন কে এল রাহুল (KL Rahul)। তিনি শেষ পর্যন্ত টিকে ছিলেন। খেলেন ৯২ বলে ১১২ রানের ইনিংস। তাঁর সঙ্গ দেন রবীন্দ্র জাদেজা ও নীতীশ রেড্ডি। তাঁরা করেন ২৭ ও ২০ রান। এক সময় মনে হচ্ছিল ভারত হয়তো বড় রান করতে পারবে না। কিন্তু রাহুলের কারণে স্কোর বোর্ডে ৭ উইকেটে সম্মানজনক ২৮৪ রান তুলতে সক্ষম হয় টিম ইন্ডিয়া।

তবে নিউজিল্যান্ডকে আটকানোর জন্য এই রান তত বড় ছিল না। প্রথমে ডেভন কনওয়ে (১৬) ও হেনরি নিকোলস (১০)-কে ভারতীয় বোলাররা দ্রুত আউট করলেও, উইল ইয়ং ও ড্যারিল মিচেল খেলার পরিস্থিতি ঘুরিয়ে দেন। কারণ ইয়ং যখন ৮৭ করে আউট হন তখন নিউজিল্যান্ডের স্কোর ছিল ৩ উইকেটে ২০৮ রান। অন্যদিকে মিচেল খেলা চালিয়ে যাচ্ছিলেন। শেষে গ্লেন ফিলিপস ২৫ বলে ৩২ রান যোগ করেন স্কোর বোর্ডে। ফলে অনায়াসে এই ম্যাচ জিতে নেয় কিউয়িরা। এদি ড্যারিল মিচেল (Daryl Mitchell) ১১৭ বলে ১৩১ রানের অসাধারণ ইনিং খেলেন।

এদিন ভারতের হয়ে হর্ষিত রানা, প্রসিদ্ধ কৃষ্ণ ও কূলদীপ যাদব ১টি করে উইকেট পেয়েছেন। তবে এই ম্যাচ হারের পর ফের দল নির্বাচন নিয়ে প্রশ্ন উঠছে। কেন অর্শদীপকে খেলানো হল না তা নিয়েও প্রশ্ন উঠছে। অন্যদিকে সিরিজের শেষ ওয়ানডে ম্যাচ হবে ইন্দোরে। তা হবে ১৮ জানুয়ারি। তাতে ভারতকে জিততে হবে। তা যদি না হয়, তাহলে সমালোচনার মুখে পড়বেন ভারতের প্রধান কোচ সহ নির্বাচকরা।